Коментар на Предлог Закон за Фитофармација

од проф. д-р Станислава Лазаревска

 Предлог Законот хармонизира Европски регулативи и Директиви од фотосанитарниот систем. Законот предвидува три големи промени:

* Во регистрацијата на ФФП се вклучени и досиејата со анализи за коформулантите, антидотите и синергистите
* Се предвидува воведување на Интегрална заштита во примарното земјоделско растително производство
* Се ограничува примената на ФФП само на професионални корисници со лиценца од фитофармација
1. **Општи забелешки**
2. Во Предлог Законот не се предвидени **други помошни средства за заштита на растенијата** (феромони, обоени лепливи ленти, мирисни ловилки, светлосни ловилки, апарати за ултразвук и др.) и **биолошки корисни организми** (предатори, паразити, антагонисти и др.), а кои не се дел од активна материја, адитиви, синергисти или други коформуланти на ФФП.

Помошните средства за заштита на растенијата се значајна алатка за Интегрална заштита и за заштита на растенијата во Органско земјоделско производство.

1. Се среќава термин **примарно производство од растително потекло**, кое би требало да се замени со општо прифатениот термин примарно растително производство
2. **Коментари по одредени членови**

Под реден број 7 воздушното прскање се извршува со воздухоплов (авион или хелихоптер), а може да се додаде и **дрон**, како ново перспективно средство за апликација на пестициди.

Под реден број 18 **Интегрирано управување на штетни организми.**

Во денешната професионална јавност постои термин **Интегрална заштита**, прифатен во струката како систем на мерки интегрирани на компатибилен начин меѓу себе и со цел да ја одржуваат популацијата на штетниците под економскиот праг на штета. Самиот термин означува една целина која постои со одредена цел. Новиот термин **интегрирано управување со штетници** во суштина означува иста цел, но звучи како да е дел од друга поголема целина. Мое мислење е да се подржи терминот Интегрална заштита .

Под реден број 41 Производител е дефиниран како економски оператор кој самостојно произведува ФФП, активни супстанци, антидоти, синергисти, коформуланти или адитиви, или кое склучува договори за производство со друга страна или економски оператор определен од страна на производителот како негов единствен претставник

Во Законот не е издвоена активноста пакување и препакување, како составен дел од производство. Под производство на ФФП се опфатени 3 фази и тоа:

* синтеза на активната материја, синтеза на неактивната матеија (коформуланти, синергисти, адитиви, антидот...)
* формулација (мешање на активната материја и неактивната материја
* Пакување на ФФП, препакување на ФФП

 Предлог Законот не издвојува посебна активност на економски оператор со ФФП со активност препакување (**Препакувач)**. Постоење на економски оператори со дефинирана дејност пакување и препакување на ФФП ќе опфати и дел од сегашните оператори, кои се бават со оваа проблематика, а нивното опфаќање во Законот ќе обезбеди постигнување на стандарди од еколошки и економски аспект. Мојот предлог се однесува на дополнување на дефиницијата за економски оператор производител со ФФП. Во дефиницијата да се дополни дека производство опфаќа синтеза на активна материја и на неактивна материја, формулација на ФФП и пакување и препакување на ФФП.

Под реден број 54 е наведено дека **Штетни организми** се сите родови, видови или биотипови кои припаѓаат на растителниот и животинскиот свет или патогени агенси штетни за растенијата или растителните производи.

Потребно е како **Штетни организми** да се дефинираат растителни или животински видови кои предизвикуваат штети кај културните растенија и нивните производи.

Родови и биотипови како систематски категории не предизвикуваат штети. Штети предизвикуваат исклучиво видовите. Во рамките на систематските категории род, фамилија или сл. може сите, повеќето или само поедини видови да предизвикуваат штети кај културните растенија.

Во глава Надлежности **член 7** под точка 14 се наведува дека Фитосанитарна управа Развива и спроведува проекти за следење на ФФП кои се пласираат на пазарот и начинот на кои тие се употребуваат како и нивното негативно влијание врз здравјето на луѓето, животните, растенијата и животната средина.

Фитосанитарна Управа треба да развива програми со кои ќе се следи понатамошната примена на ФФП од страна на крајните корисници и доколку постојат да се утврдат негативните последици. Овие програми треба да бидат на терет на Буџетот на Фитосанитарната Управа т.е. на РМ, да опфатат дел од средствата остварени при авторизација на ФФП, а не да бидат на терет на економските оператори.

Во **член 8** се зборува за Програма за фитофармација, каде во став 2, точките 3 и 4 се предвидува Обука на фитофармацевтите и фитофармацевтските техничари, како и Обука на професионалните корисници на ФФП.

Прашање е кој ќе ја спроведува обуката?

Во **член 9** е дефинирано образованието на Директорот на Фитосанитарната Управа со степен VII/2 или 300 ЕЦТС од областа на земјоделските науки.

Предлагам **Директорот на Фитосанитарната Управа да биде со степен на образование VII/2, но од подрачјето Заштита на растенијата.**

Според прифатената Класификација на Фраскати во високото образование не постои област земјоделски науки. Постои **поле** Биотехнички науки, **подрачје** Заштита на растенија и **областите:** фитопатологија, ентомологија, фитофармација (пестициди), биолошка борба, вируси, плевел, нематоди, гриње, глодари и друго. Според ова Директорот не може да биде од областа на земјоделските науки. Може и да се предложи **со завршен Факултет за земјоделски науки и храна, Земјоделски факултет со степен на образование VII/2 од подрачје Заштита на растенија.**

Во **член 14** став 4 се дефинира образованието на Директорот на Фитосанитарната лабораторија со степен VII/2 или 300 ЕЦТС од областа на земјоделските науки.

**Директорот на Фитосанитарната лабораторија треба да биде со степен на образование VII/2, но од подрачјето Заштита на растенијата** или да се предложи **со завршен Факултет за земјоделски науки и храна, Земјоделски факултет со степен на образование VII/2 од подрачје Заштита на растенија.**

Во **член 14** став 6 за дејност на Фитосанитарна лабораторија во точка 2 се предвидува и **спроведување тестирања на земјоделски производи, храна и храна за животни произведени според принципите на органското производство.**

Не е јасно кои параметри ќе ги тестира Фитосанитарната лабораторија на храна произведена по принципи на органско производство и дали има овластувања за работа со храна?

Во **член 15** став 1 се дефинира состав на Стручна комисија за фитофармација и се наведуваат поголем број научни дисциплини.

Комисијата треба да биде составена од експерти од подрачје на Заштита на растенија, со областите ентомологија, фитопатологија, плевели, фитофармација и од областите хемија, токсикологија, екотоксикологија дефинирани според класификација на Фраскати. А, според укажана потреба, Стручната комисија може да поканува експерти од било која област, но одлуките реба да ги носат квалификуваните членовите од подрачјето Заштита на растенија. Комисијата регистрира ФФП за контрола на болести, штетници и плевели во примарното земјоделско производство и складираните земјоделски производи, кои имаат директно значење во безбедноста на храна и заштита на животната средина.

Во **член 15** став 2 точка 2 се предвидува активност **обука на професионалните корисници, економските оператори и земјоделци** на Стручната комисија за фитофармација.

Комисијата е стручно советодавно тело на Директорот на Фитосанитарна управа и Министерот за земјоделство, шумарство и водостопанство од областа на Фитофармација и таа не може да спроведува обуки на корисници на ФФП.

Во **член 15** став 5 Стручната комисија ја формира Влада на РМ на предлог на ресорниот Министер, а став 6 трошоците за неа ги одредува Владата на РМ.

Ова е Комисија во МЗШВ, а не во Владата на РМ. Не е Агенција, Директор или Управен и Надзорен одбор. Ова е стручно-советодавна Комисија!

Трошоците за Стручната комисија се дел од Програмата на Фитосанитарна Управа која ја носи Влада на РМ и зошто поинаку да се дефинира нејзиното финансирање?

Во **член 16** став 3 се укажува дека официјален фитомедицинар може да биде и **лице кое има завршено факултет од областа на земјоделските науки или шумарски науки, и имаат дипломирано пред 31.12.2013 година.**

Во однос на дипломирани земјоделски инжинери пред 31.12. 2013 треба да се наведат дипломирани **од студиските програми во кои се слушале и предмети од подрачје заштита на растенија, бидејќи постојат студиски предмети на кои воопшто не се слушаат предмети од подрачјето заштита на растенија.**

Во **член 26** став 1, точка 10 наместо *молисцид* треба да стои **молусцид**.

Во **член 28** став 1, точка 2 и 3 во кое се зборува за антидот, синергист и коформулант да бидат на листа на антидоти/синергисти и коформуланти треба да стои регистрирани од Европска Комисија.

Во **член 28** став 1, точка 9 се дефинираат резидуи од ФФП во храна, што не е во надлежност на МЗШВ.

Резидуите и Максимално дозволените нивоа од пестициди се дефинираат во Закон за безбедност на храна, бидејќи Агенција за храна има надлежност за контрола на храна и храна за домашни животни.

Во **член 29** став 6 се зборува за испитувања според член 26. Но, членот 26 не зборува за испитувања, туку во него е извршена класификација на ФФП.

Во **член 31** не е наведено дали ќе се регистрираат и како ќе се регистрираат активните материи и коформулантите кои се на листа на ЕУ, а не се произведени во ЕУ, туку во други земји (Кина, Индија...) ?

Во **член 31** став 2 набројува досие и краток извод од досие. Потребно е едното или другото, а не двете.

Во **член 38** став 8 Стручната комисија објавува во Службен весник!

Стручната комисија не е во можност да објавува во Службен весник. Во Сл. весник објавува Фитосанитарна Управа или МЗШВ.

Во **член 56** став 3 стои фитохормон.

Фитохормон не е ФФП и во класификацијата на ФФП не е дефиниран и според тоа не треба да стои во членот.

Во **член 57** став 2 зборува дека во РМ ќе се пуштаат само оригинални ФФП. Во членот не е споменато препакување. Тоа треба да се земе во предвид, бидејќи постои како дејност во РМ согласно укажувањата за дефиниција под број 41.

 Во **член 62** Фитосанитарна Управа организира обука за ФФП. Фитосанитарната управа организира обука на економските оператори кои работат со ФФП, фитофармацевтите, фитофармацевтските техничари и професионалните корисници согласно програма за едукација.

Предлог е Фитосанитарната Управа овластува институции или фирми (државни и приватни) кои ќе ја вршат обуката на корисници на ФФП (Агенција за потикнување на развој на земјоделство, Средни земјоделски училишта, приватни консултански компании,...и други пријавени фирми или центри).

Сето тоа е со цел да се обезбеди брза и ефикасна едукација на корисниците на ФФП. Програмата за обука е дефинирана со Директива 128/2009 и секој што ќе биде овластен од Фитосанитарната управа ќе работи според иста програма.

Во **член 64**

(1)Испит можат да полагаат лица кои се дипломирани инженери агрономи насока фитомедицина со завршено четиригодишно високо образование од областа на земјоделски науки и храна насока фитомедицина VII/1 со работа од најмалку две години на работни задачи во областа на фитомедицината или фиторамацијата.

(2) Испит можат да полагаат и лица кои се дипломирани инженери агрономи растително производство со завршено четиригодишно високо образование на студии за земјоделски науки и храна VII/1 кој имаат дипломирано пред 31.12.2013 година и имаат просек на групата предмети од областа на фитопатологија, ентомологија, фитофармација и физиологија на растенија или пак овие наставни предмети се дел од друг наставен предмет согласно наставните планови и програми на високообразовниот студиум и имаат работа од најмалку три години работно искуство во областа на фитомедицината или фитофармацијата.

(3) Испит можат да полагаат лица кои се дипломирани инженери агрономи - фитомедицина кои студирале според Болоњската декларација и имаат 240 кредити според европскиот кредит - трансфер систем (ЕКТС) со работа од најмалку две години работно искуство во областа на фитомедицината или фиторамацијата.

Зошто е потребно работно искуство за дипломирани земјоделски инжинери од студиски програм фитомедицина? Дипломирани земјоделски инжинери од студиски програм заштита на растенија (фитомедицина) се наједуциран кадар од подрачјето заштита на растенија (фитомедицина).

Од друга страна Законот дополнително бара и работно искуство во областа на фитомедицина или фитофармација. Прашање е колку луѓе ќе може да го обезбедат овој предуслов?

За дипл. Зем. инжинери од растително производство се бара просек од предмети од подрачје заштита на растенија. Зошто е потребен просек од група предмети заштита на растенија, а особено физиологија на растенија??? Потребно е да бидат дипломирани земјоделски инжинери од растително производство, кои слушале студиски програм во кои се вклучени и предмети од заштита на растенија.

Предлагам да се дозволи на сите дипломирани земјоделски инжинери кои слушале програм од заштита на растенија да може да полагаат без да имаат посебно работно искуство во областа на фитомедицина или фитофармација. Во спротивно, ваквите ограничувања ќе претставуваат сериозна бариера за имплементација на Законот!

Во **член 66,** став 2 се наведува литература за полагање на испит за добивање лиценца од Фитофармација:

(2) Литература од ставот (1) на овој член задолжително првенствено се состои од стручна литература што е во употреба на највисоко рангираните 100 високообразовни установи од областа на земјоделските науки и храна во светот, рангирани на последната објавена листа на Центарот за универзитети од светска класа при Шангајскиот Џиао Тонг универзитет.

Литература од првите 100 Универзитети на Шангајската листа???? Корисниците на ФФП не пријавуваат докторска дисертација. Ваков став не треба да стои во Законот.

Постои домашна соодветна литература од подрачјето Заштита на растенија и предлагам да се наведе да се користи соодветна литература од заштита на растенија.

Предлагам комплетната материја што ја обработуваат **членовите 65-87 да биде предмет на секундарна легислатива** (Правилник). Деталите од испитот и начинот на полагање се претерано детални за да го оптеретуваат Законот.

Во **член 102** се воведува Интегрална заштита.

Тоа е една од најголемите промени што се воведуваат со овој Закон, а се однесуваат на начинот на заштита на растителното земјоделското производство.

Потребно е подетално да се посочи на кого се се однесува и како ќе се спроведува!

 Во член 102 став 3 се вели: Управата обезбедува дека професионални корисници располагаат со информации и алатки, алатки за следење на штетните организми. (кој ќе обезбеди).

 Кој ќе ја спроведува оваа активност е едно од најсериозните прашања и Законот не го предвидува тоа.

 Предлагам **дејноста за следење на штетните организми да се делегира на институции кои имаат средства и кадар за реализација на програмата.**

Во **член 105** се зборува за резидуи и максимално дозволените нивоа од ФФП. Со овој член се дуплира одговорноста за резидуи од пестициди во храна. Ова материја е црна точка во безбедноста на храната во РМ. Храната е под контрола на Агенција за храна и ветеринарство и не е возможно резидуите да ги контролира МЗШВ. Треба да се направат дупли трошоци за операторите со храна, што е сериозен проблем за овој дел од стопанството.

Во **член 106** се зборува за Мониторинзите што ќе ги спроведува Фитосанитарната управа.

Во став 1 се дефинира каков мониторинг: Фитосанитарната управа спроведува мониторинг во областа на производството, преработката, складирањето, дистрибуцијата, употребата и сообразноста на фитофармацевстките производи, како и нивните резидуи во производите од примарно земјоделско производство.

Во став 3 укажува на чиј товар ќе падне спроведувањето на мониторингот:

(3)Мониторингот од став (3) од овој член треба да содржи план за земање мостри, видот и бројот на примероци, методите на земање мостри и анализа; објекти од кои се земе мострата, фреквенцијата, активната состојка на фитофармацевсткиот производ кои ќе бидат испитани во примероци, како и преземените мерки кога ќе се утврди дека остатоци од ФФП се поголеми од пропишаното макимално ниво на резидуи.

Средсвата за спроведувањето на мониторингот се на товар на економските оператори кои увезуваат и пуштаат во промет и се приход на Програмата за фитофармација за тековната година.

Предлагам **Мониторингот да биде Програма на Фитосанитарна Управа, прифатена од Владата на РМ и да биде на товар на буџетот на РМ, опфатена од средствата од авторизација на ФФП**.

Мониторинг врши државата, тоа е нејзин интерес и затоа тоа треба да е нејзин товар, а не да биде на товар на Економските оператори со ФФП!

Во **член 124** се зборува за Едукација.

Едукација од страна на Фитосанитарна управа или инспекција? Кој ќе врши обука на економските оператори?

Дали едукација е во опис на работните задачи на систематизираните работни места во Фитосанитарна Управа, Земјоделската Инспекција и воопшто во МЗШВ???

Предлагам дејноста Едукација да се делегира од страна на Фитосанитарната управа, која ќе овласти соодветни институции, а кои постојат за таа цел.

13.IV 2018 год.

 Скопје

Со почит,

Проф. д-р Станислава Лазаревска